b'\n_START_ARTICLE_\nKauno technologijos universiteto Vai\xc5\xbeganto progimnazija\n_START_SECTION_\nIstorija\n_START_PARAGRAPH_\n1920 m. rugs\xc4\x97jo 20 d. atidaryta Kauno 2-oji dviklas\xc4\x97 vidurin\xc4\x97 mokykla, 1938 m. tapusi Kauno 6-\xc4\x85ja gimnazija. Mokykla \xc4\xafsik\xc5\xabr\xc4\x97 kareivini\xc5\xb3 rajone Stakli\xc5\xb3 gatv\xc4\x97je, mediniame pastate, statytame dar caro laikais. Pirmuosius mokslo metus prad\xc4\x97jo dvi klas\xc4\x97s su 49 mokiniais ir direktorius Jonas Eidukas._NEWLINE_1923 m. vidurin\xc4\x97 mokykla peraugo \xc4\xaf keturmet\xc4\x99 Kauno 2-\xc4\x85j\xc4\x85 progimnazij\xc4\x85. Mokyklos \xc4\xafvaizdis ger\xc4\x97jo, daug\xc4\x97jo mokini\xc5\xb3. Ji buvo komercinio tipo su s\xc4\x85skaitybos ir ra\xc5\xa1tvedybos mokymu. Mokyklos patirtimi dalijosi ir kitos mokyklos. \xc5\xa0vietimo ministerija siunt\xc4\x97 net u\xc5\xbesienio delegacijas susipa\xc5\xbeinti su mokyklos darbu._NEWLINE_1925 m. prad\xc4\x97ta skirstyti dvarininko Fanstelio \xc5\xbeem\xc4\x97; mokyklos direktorius i\xc5\xa1r\xc5\xabpino sklyp\xc4\x85 naujos mokyklos statybai. 1938 m. atv\xc4\x97r\xc4\x97 duris nauja ir erdvi Stasio Kudoko projektuotoji Kauno 6-oji gimnazija. Jos statyba ir \xc4\xafrengimas kainavo 1 milijon\xc4\x85 lit\xc5\xb3. Mok\xc4\x97si 611 gimnazist\xc5\xb3, buvo 16 klasi\xc5\xb3, dirbo 30 mokytoj\xc5\xb3, i\xc5\xa1 j\xc5\xb3 23 buvo baig\xc4\x99 auk\xc5\xa1t\xc4\x85j\xc4\xaf moksl\xc4\x85. 1941 m. i\xc5\xa1leista pirmoji abiturient\xc5\xb3 laida._NEWLINE_1945 m. gimnazija perorganizuota \xc4\xaf Kauno 6-t\xc4\x85j\xc4\x85 berniuk\xc5\xb3 ir Kauno 7-t\xc4\x85j\xc4\x85 mergai\xc4\x8di\xc5\xb3 gimnazijas. Abi gimnazijos dirbo tose pa\xc4\x8diose patalpose. Mergait\xc4\x97s mok\xc4\x97si pirmoje, berniukai antroje pamainoje. Vyko bendri renginiai, mok\xc4\x97 tie patys mokytojai. 1950 m. prie gimnazijos prijungta 22-oji pradin\xc4\x97 mokykla, teko dirbti dviem pamainomis, ta\xc4\x8diau i\xc5\xa1kelta 7-toji vidurin\xc4\x97 mokykla. Nuo 1951 m. mokykla gars\xc4\x97jo sportiniais laim\xc4\x97jimais, \xc4\xafvairiais meno saviveiklos kolektyvais bei b\xc5\xabreli\xc5\xb3 veikla._NEWLINE_1966\xe2\x80\x931981 m. pereita prie kabinetin\xc4\x97s sistemos, atidaryta viena pirm\xc5\xb3j\xc5\xb3 Kaune eksperimentin\xc4\x97 \xe2\x80\x9enulinuk\xc5\xb3\xe2\x80\x9c klas\xc4\x97, \xc4\xafrengtas technini\xc5\xb3 priemoni\xc5\xb3 kabinetas. 1970 m. u\xc5\xbe technini\xc5\xb3 priemoni\xc5\xb3 naudojim\xc4\x85 pamokose Kauno 6-osios vidurin\xc4\x97s mokyklos kolektyvas ir direktorius Pranas Munius gavo Visas\xc4\x85jungin\xc4\x97s parodos Maskvoje apdovanojimus. 1968 m. vyresni\xc5\xb3j\xc5\xb3 klasi\xc5\xb3 mokiniai prad\xc4\x97ti mokyti vairuoti automobil\xc4\xaf._NEWLINE_1974 m. mokyklai suteiktas Soviet\xc5\xb3 S\xc4\x85jungos didvyrio Alfonso \xc4\x8ceponio (1924\xe2\x80\x931944), iki \xc5\xbe\xc5\xabties gyvenusio \xc5\xa0an\xc4\x8diuose, vardas. 1989 m. \xc4\xafvertinusi A. \xc4\x8ceponio veikl\xc4\x85, mokyklos bendruomen\xc4\x97 atsisak\xc4\x97 \xc5\xa1io vardo.1988-1992 m. pastatytas priestatas su nauja sporto sale, valgykla ir erdviais kabinetais. Mokykla pavadinta Kauno Vai\xc5\xbeganto vidurine mokykla. Nuo 2011 m. KTU Vai\xc5\xbeganto vidurin\xc4\x97 mokykla. Nuo 2012 m. rugs\xc4\x97jo 1 d. suteiktas progimnazijos statusas.'